Preşedintele Klaus Iohannis a promulgat miercuri legea care prevede majorarea alocaţiei pentru copii cu rata inflaţiei, începând din anul 2020.

Legea vizează completarea art. 3 alin. (1) din Legea nr. 61/1993, în sensul introducerii unei norme privind majorarea valorii alocaţiei cu indicele anual de inflaţie, pentru a menţine cuantumul acesteia la aceeaşi valoare de piaţă.

„Cuantumul alocaţiei de stat pentru copii se majorează anual cu 100% din rata medie anuală a inflaţiei, începând cu data de 1 ianuarie 2020”, prevede actul normativ.

Agerpres notează că proiectul a fost iniţiat de mai mulţi parlamentari PNL și că a fost respins de Senat, însă Camera Deputaţilor l-a adoptat în calitate de for decizional.